餞任況之
作者：蘇過
朝代：宋

paragraphs: 我如支離人，自負百鈞趨。
羊腸路九折，傴僂纔半途。
道逢任夫子，忽焉巾柴車。
問君當何之，駕言返舊廬。
息肩子有日，我愧今不如。
嗟哉妻孥累，口腹亦見驅。
一墮世網中，局促轅下駒。
秋風送鴻鵠，萬里翔天衢。
蓬瀛豈難到，定笑山澤癯。
那知羈旅懷，扁舟夢江湖。
行當投劾去，暮景收桑榆。
願回結駟駕，時過原生居。